BIEX NIMMODERNIZZAW Miktub minn Alfred Sant Baqa' ħafna xi jsir biex dan il-pajjiż ikun tassew modernizzat. B'dan nifhem li jsir pajjiż fejn l-affarijiet, publiċi u privati, jitmexxew bi trasparenza skont ir-regoli tad-dritt. B'effiċjenza skont l-aħħar żviluppi teknoloġiċi. Bl-aħjar użu tal-aqwa talenti. U b'sens kompetittiv ma' dak li jitħaddem barra l-pajjiż. Kien hemm żmien meta – jekk kont qed nifhem tajjeb lil min ried idaħħal lil Malta bħala membru sħiħ tal-Unjoni Ewropea – il-ħsieb kien li malli Malta ssir membru tal-Unjoni, il-modernizzazzjoni titwettaq waħidha. U fejn ma jirnexxilniex, tal-Unjoni Ewropea jirranġaw biex naslu. Kienu kollha tamiet jew aspettattivi vojta u fiergħa. Kollox ma' kollox, fejn konna bqajna. Il-punt hu li ħadd minn barra mhu se jista' jimmodernizza pajjiż, soċjetà, tribu… Jekk dil-ħaġa mhijiex se ssir minn ġewwa, bi sforz qawwi li jimmobilizza numru sostanzjali tal-membri tas-soċjetà, ma tistax tirnexxi. LOGĦOB TAL-AŻŻARD Fost il-lamenti ma jaqtgħux ta' ċerti kwartieri li personalment, m'inix konvint mill- bona fides tagħhom, insibu dan: Il-valuri f'dal-pajjiż illaxkaw wisq. L-ekonomija hi bbażata fuq profitti li jsiru malajr wisq, bi proġetti ta' siwi dubjuż. Id-diskors moħbi f'li jintqal hu ta': ara fejn ġabna gvern Laburista! Issa, dan il-gvern ilu fil-kariga mis-sena 2013. U jekk hemm settur tal-ekonomija tagħna li telaq bil-kbir, hu dak tal-logħob tal-ażżard bl-internet fejn konna niftaħru li aħna l-pinjunieri ta' kif tattirah lejk u kif tiddereġieh. M'hemmx għalfejn insemmu hawn il-problemi ta' kull tip li das-settur ġab, iġib jew jista' jġib miegħu. Kien settur li rabba l-gwinħajn u telaq bihom fi żmien gvern Nazzjonalista. Ħadd ma llamenta dak iż-żmien… IL-KOTBA SE JMUTU? Ili s-snin twal nikkollezzjona l-kotba, ġeneralment "użati" li m'għadekx tista' ssibhom faċilment f'edizzjonijiet tal-lum. Imma waqt li nagħmel hekk, nagħraf li n-numru ta' nies li jagħmlu bħali se jkompli jonqos. L-istess bħal ma ġara lill-kollezzjonisti tal-bolol. Il-kotba se jmutu – hekk qalli wieħed li għandu l-istess namra bħali. Rari nitkellmu fuq dil-ħaġa għax ma tantx nafdaw lil xulxin – mhux l-ewwel darba li rnexxielu jixtri qabli ktieb li kont qed nimmira għalih… u jekk se nkun sinċier, jien għamiltlu dil-manuvra wkoll. Biss, maż-żmien, kellna nindunaw kemm dan l-inkwiet… li l-kotba se jmutu… jgħaqqadna. Igħidulna: Qed tinkwetaw mix-xejn. Bħalissa qed jinħarġu ħafna aktar kotba minn fl-imgħoddi. Imma jibqa' s-suspett… jekk mhux il-fatt… li mill-kotba ġodda li qed jinħarġu, numru sew minnhom mhumiex intiżi biex jinqraw daqskemm biex iservu bħala prodott li tista' turi jew se tuża bħala biċċa għamara.